[Foto’s] Metropolisielede in botsing toe hul probeer verbysteekMetropolisielede in botsing toe hul probeer verbysteek (Foto: Facebook) Twee metropolisiebeamptes het geringe beserings opgedoen toe hulle Vrydag in Roosevelt Park in Randburg, Johannesburg, in ŉ botsing met ŉ ander voertuig betrokke was. Volgens ŉ verklaring van die Johannesburgse metropolisie-departement het die twee beamptes met ŉ patrolliemotor gery ten tyde van die voorval. Volgens die verklaring wou die bestuurder van die patrolliemotor glo ŉ voertuig verbysteek waarna die patrollievoertuig én die ander voertuig in die ongeluk betrokke was. Die metropolisie-voertuig het deur ŉ palissadeheining van ŉ privaat erf gery en teen ŉ boom tot stilstand gekom, en die ander voertuig het teen ŉ muur gebots. Die bestuurder van die ander voertuig, glo ŉ vrou, is nie in die voorval beseer nie. Volgens die metropolisie word die saak verder ondersoek. Meer besonderhede is nog nie in dié stadium bekend nie.